L'Eliana continuarà apostant per la promoció de la Pilota Valenciana
21 de Gener de 2020

La Pilota Valenciana ha estat present en les Festes de Sant Antoni que van arrancar a l'Eliana el passat cap de setmana. Enguany la programació incloïa una partida d'exhibició per iniciativa de les regidories de Cultura Festiva i Participació Ciutadana, que va congregar a molts afeccionats dissabte passat 18 al carrer Verge del Rosari de la localitat.

Quatre pilotaris d'alt nivell esportiu van fer gaudir al públic en un enfrontament de Galotxa, modalitat similar a l'Escala i Corda però que es juga al carrer. Fageca i Salva de Massamagrell van jugar contra Héctor de Laguar i Carles de Genovés en un duel molt igualat que va donar molt d'espectacle.

Després de finalitzar la partida, l'alcalde Salva Torrent va manifestar que “l'Eliana continuarà apostant per la promoció de la Pilota Valenciana i enguany se celebraran més partides lligades a la celebració de les diferents festes, per exemple en les pròximes falles”, afegint que “l'Ajuntament està estudiant la signatura d'un conveni amb la Federació per a promoure aquest esport que forma part de la nostra cultura i la nostra identitat”, tenint un record especial per a aquells pilotaris del municipi que van protagonitzar partides als carrers de l'Eliana.